
Muistoksi rakkaille lapsilleni

- Mummiii! Voitko lopettaa?!

- Mummiii! Yritän tehdä läksyjä!

- Äitiii! Mummi lätkii taas eikä lopeta.


Voitko sanoa sille?

- Kultaseni, käytkö sanomassa itse. Jos se ei kuullut vielä...

Mummilla on huono näkö, mutta se haistaa ja kuulee kaiken.

- Mummi, en voi keskittyä läksyihin. Lätkiminen häiritsee.


- Hei rakas. Vain pari enää.

- No niin, siinä kaikki tällä erää. Noutaisitko minulle jätepussin?

- Miksi se ei voi olla ihan normaali mummi?


- Jos muuttuu mummiksi, ei enää koskaan ole normaali. Kaikki mummit ovat vähintäänkin salaa erikoisia.

Mummi sanoo, että sen elämä on ollut hyvin vilkasta. Äidin mielestä se on sitä edelleen.

Se osaa kaikenlaista, mutta älylaitteita se ei ymmärrä. Viime kesänä se lainasi minun puhelinta ja sanoi yrittävänsä soittaa kaverilleen.

Hetken kuluttua Mummi otti taksin ja lähti Vandaalle.

Me ei kuultu siitä kahteen viikkoon mitään. Sitten posti toi kirjeen, jonka mukana oli hääkuva. Mummi oli jotenkin kummallisesti löytänyt puhelimella Pinderin ja sieltä amerikkalaisen bataatin ja nyt ne olivat menneet naimisiin.

Kirjeen saatuaan äiti huusi: “Perintö, perintö! Mihin se menee?!“ Minäkään en tiennyt, kuka on Perintö-Perintö ja mihin se oli menossa. Joku Mummin tuttu varmaan. Äiti ei yleensä koskaan huuda.

Mummilla on kauhean paljon tuttuja ja se on tavannut tosi kuuluisia henkilöitä. Sen häissäkin oli ollut Elvis. Se on joku hurjan kuuluisa. Mummi sanoi kyllä, että se ei ollut aivan varma kuka niistä häävieraista oli ELVIS, koska ne kaikki näytti sen mielestä ihan samalta. No, Mummilla on aika huono näkö, niinkuin jo kerroin.

